ZMLUVA O LIKVIDÁCII PÍSOMNOSTÍ

# Číslo zmluvy objednávateľa:

# Číslo zmluvy vykonávateľa: ..../2020

uzatvorená podľa § 269 ods. 2 a nasl. zákona č. 513/1991 Zb. Obchodný zákonník

medzi nasledovnými zmluvnými stranami:

**Objednávateľ:**

sídlo:

zastúpený:

IČO:

DIČ:

bankové spojenie:

telefón:

email:

**a**

**Vykonávateľ: Bezplatná skartácia s.r.o.**

sídlo:  487, Horná Potôň 830 36

zastúpený: Miroslav Mikulášek - konateľ

IČO: 52092984

DIČ: 2120900617

IČ DPH: SK2120900617

Zapísaná v Obchodnom registri Okresného súdu

Trnava, odd. Sro, vložka číslo: 43459/T

telefón : +421 902 265 449

https://www.najlepsia-skartacia.sk/

e-mail: bezplatna.skartacia@gmail.com

(Objednávateľ a Vykonávateľ ďalej spoločne ako „zmluvné strany“)

# Čl. I

# Predmet zmluvy

1. Predmetom tejto zmluvy je záväzok Vykonávateľa zabezpečiť pre Objednávateľa likvidáciu (skartáciu) ním odovzdaného a dohodnutého množstva dokumentov a iných písomností..

**Čl. II**

# Povinnosti vykonávateľa

1. Vykonávateľ sa zaväzuje na základe e-mailového vyzvania zo strany Objednávateľa (osobou oprávnenou jednať vo veciach technických), dostaviť sa v dohodnutom termíne na dohodnuté miesto za účelom prevzatia dokumentov určených na likvidáciu (skartáciu) a tam zabezpečiť ich naloženie 3,5t alebo 10t vozidlá a ich následný odvoz na miesto likvidácie (skartácie).
2. Vykonávateľ je povinný prevziať dohodnuté dokumenty určené na likvidáciu (skartáciu) a splniť svoje povinnosti vyplývajúce z tejto zmluvy len v prípade, ak sú pripravené na dohodnutom mieste spôsobom uvedeným v čl.III tejto zmluvy.
3. Vykonávateľ sa zaväzuje počas plnenia predmetu zmluvy dodržiavať ustanovenia zákona č. 18/2018 Z. z. o ochrane osobných údajov (ďalej iba „GDPR“) a o zmene a doplnení niektorých zákonov v znení neskorších predpisov.
4. Vykonávateľ vyhlasuje, že je osobou odborne, technicky, organizačne a personálne spôsobilou na výkon činností v zmysle tejto zmluvy v súlade so zaistením bezpečnosti spracúvania osobných údajov.
5. Vykonávateľ sa zaväzuje :

- uskutočniť likvidáciu (skartáciu) prevzatých dokumentov v súlade s požiadavkami GDPR a pri poskytovaní služieb na základe tejto zmluvy postupovať tak, aby vykonávateľ neporušil žiadne ustanovenia príslušných právnych predpisov o ochrane osobných údajov

- zaistiť spracovanie osobných údajov obsiahnutých v dokumentoch odovzdaných Objednávateľom vykonávateľovi iba za účelom naplnenia tejto zmluvy a iba v rozsahu stanovenom touto zmluvou

- prijať také technické a organizačné opatrenia (a tieto zdokumentovať potvrdením o skartácii), aby neprišlo k neoprávnenému spracovaniu osobných údajov obsiahnutých v dokumentoch odovzdaných vykonávateľovi.

1. Vykonávateľ a všetci jeho zamestnanci sa zaväzujú zachovávať mlčanlivosť o všetkých informáciách, o ktorých sa dozvedeli v súvislosti s plnením tejto zmluvy a považovať ich za dôverné a neoznámiť ich žiadnej tretej osobe bez predchádzajúceho písomného súhlasu Objednávateľa.

**Čl. III**

# Povinnosti objednávateľa

1. Objednávateľ sa zaväzuje zhromaždiť dokumenty určené na likvidáciu bez ich predchádzajúceho triedenia do pristavených košov (dodaných bezodplatne Vykonávateľom). Po naplnení košov Objednávateľ e-mailom alebo telefonicky vyzve Vykonávateľa k naloženiu dokumentov do vozidla Vykonávateľa a k odvozu na miesto likvidácie (skartácie). Za týmto účelom umožní objednávateľ zamestnancom Vykonávateľa prístup do priestoru ku košom.
2. Objednávateľ sa zaväzuje zhromaždiť dokumenty určené na likvidáciu bez ich predchádzajúceho triedenia k naloženiu na voľne dostupné miesto pri vchode do areálu Objednávateľa, pokiaľ možno čo najbližšie k miestnej cestnej komunikácii, prípadne parkovisku, na ktorom môže Vykonávateľ zaparkovať za účelom naloženia dokumentov tak, aby bola vzdialenosť od miesta zhromaždenia dokumentov maximálne do 3m od 3,5t alebo 10t vozidiel Vykonávateľa.
3. Objednávateľ sa zaväzuje zabezpečiť pomoc pri nakladaní dokumentov do pristavených vozidiel Vykonávateľa.
4. Vykonávateľ nezabezpečuje vynášanie dokumentov z kancelárií, skladov alebo priestorov Objednávateľa.
5. V prípade, ak dokumenty určené na likvidáciu nebudú pripravené na dohodnutom mieste tak, ako je uvedené v predchádzajúcich bodoch, má Vykonávateľ právo ústne odmietnuť vykonanie dohodnutej služby. V takom prípade, ak sa zmluvné strany nedohodnú inak, zmluva zaniká.
6. Objednávateľ je v prípade, ak Vykonávateľ odmietne vykonať službu z dôvodu podľa bodu 5, povinný nahradiť Vykonávateľovi náklady v súvislosti s cestou na dohodnuté miesto.

**Čl. IV**

**Spôsob plnenia**

1. O naložení a prevzatí dokumentov na likvidáciu (skartáciu) vyhotovia zmluvné strany protokol. Momentom podpísania protokolu preberá Vykonávateľ plnú zodpovednosť za prevzaté dokumenty t.j.:
   1. zamedzí prístup k dokumentom iným osobám ako určeným zamestnancom Vykonávateľa, za ktorých preberá plnú zodpovednosť
   2. zabezpečí vyloženie a odváženie dokumentov spôsobom zamedzujúcim prístup tretích osôb
   3. zabezpečí uskladnenie dokumentov vo svojich priestoroch bez prístupu tretích osôb
   4. zabezpečí triedenie a skartáciu prevzatých dokumentov, pričom pri samotnej skartácii môže byť prítomná osoba Objednávateľa po vzájomnej dohode zmluvných strán, ktorá je oprávnená jednať vo veciach technických. Pre vylúčenie pochybností sa triedením rozumie roztriedenie do kategórií podľa čl. IV bod. 2 tejto zmluvy.
2. Prevzaté dokumenty roztriedi Vykonávateľ do nasledovných kategórií:
   1. voľné listy, ktoré sa likvidujú skartáciou. Skartovaním podľa tejto zmluvy sa rozumie narezanie voľných listov na skartačnú drť o rozmeroch 3,8 x 50 mm v triede bezpečnosti 4 podľa DIN32757-1
   2. kartónové obaly, ktoré sa likvidujú formou odovzdania na recykláciu
   3. spinky, hrebene a iný viazací materiál, ktoré sa likvidujú vhodným spôsobom (šrotovaním, pálením, drvením, atď.) s ohľadom na platné predpisy a ochranu životného prostredia prostredníctvom subdodávateľov
   4. plastové obaly, ktoré sa likvidujú vhodným spôsobom (šrotovaním, pálením, drvením, atď.) s ohľadom na platné predpisy a ochranu životného prostredia prostredníctvom subdodávateľov
   5. ostatný materiál, ktorý sa likviduje vhodným spôsobom (šrotovaním, pálením, drvením, atď.) s ohľadom na platné predpisy a ochranu životného prostredia prostredníctvom subdodávateľov
3. Objednávateľ zodpovedá za to, že dokumenty určené na likvidáciu (skartáciu) neobsahujú nebezpečný odpad. V opačnom prípade je Vykonávateľ oprávnený odmietnuť prijatie resp. tento vrátiť Objednávateľovi. V takom prípade má Vykonávateľ právo na odstúpenie od zmluvy.
4. Objednávateľ prehlasuje, že dokumenty odovzdávané Vykonávateľovi na likvidáciu (skartáciu) môžu obsahovať osobné údaje (vrátane zvláštnych kategórií osobných údajov) najmä zamestnancov, uchádzačov o zamestnanie, obchodných a zmluvných partnerov Objednávateľa.
5. Vykonávateľ nezodpovedá za obsah a oprávnenosť vyraďovania odovzdaných dokumentov. Pre vylúčenie akýchkoľvek pochybností sa zmluvné strany zároveň dohodli, že Vykonávateľ zodpovedá výlučne len za likvidáciu dohodnutého množstva dokumentov odovzdaného Objednávateľom na tento účel. Vykonávateľ neoveruje, či sa medzi dokumentami určenými Objednávateľom na likvidáciu nachádza konkrétny, Objednávateľom určený dokument (dokumenty) a nezodpovedá tak ani za jeho prípadnú likvidáciu. Rovnako Vykonávateľ nezodpovedá ani za to, že sa v rámci likvidácie dohodnutého množstva dokumentov, Objednávateľom požadovaný dokument nezlikviduje z dôvodu, že sa medzi týmito, Objednávateľom odovzdanými dokumentami v skutočnosti nenachádzal.
6. Po likvidácii (skartácii) dokumentov Vykonávateľ vystaví písomné potvrdenie o likvidácii (skartácii), ktoré doručí do 7 kalendárnych dní e-mailom Objednávateľovi, prípadne na adresu sídla Objednávateľa poštou. Likvidácia (skartácia) dokumentov sa považuje za vykonanú doručením písomného potvrdenia o likvidácii (skartácii) Objednávateľovi.

# Čl. V

# Cena a platobné podmienky

1. Po odvážení prevzatých dokumentov vystaví Vykonávateľ faktúru - daňový doklad na zodpovedajúcu sumu a túto doručí Objednávateľovi. V prípade nulovej ceny za službu sa faktúra - daňový doklad nevystavuje.
2. Cena za poskytnutú službu je určená po vzájomnej dohode zmluvných strán nasledovne:

0,00 €/tona

1. V uvedenej cene je zahrnutý odvoz (cena za odvoz závisí od množstva dokumentov a vzdialenosti), uskladnenie, triedenie, skartácia, následná recyklácia druhotnej suroviny a výroba výrobkov v papierenskom priemysle.

**Čl. VI**

# Trvanie a zánik zmluvy

1. Na základe dohody zmluvných strán sa táto zmluva uzatvára na dobu určitú: 1 mesiac od podpísania zmluvy.
2. Zmluvné strany sa dohodli, že túto zmluvu možno predčasne ukončiť jedným z nasledovných spôsobov:
   1. uplynutím dohodnutej doby
   2. na základe právnej skutočnosti podľa tejto zmluvy (najmä čl. III ods. 5)
   3. písomnou výpoveďou
   4. písomným odstúpením od zmluvy zo zákonných alebo zmluvných dôvodov
   5. písomnou dohodou medzi zmluvnými stranami
3. Objednávateľ a vykonávateľ môžu túto zmluvu vypovedať aj bez uvedenia dôvodu.

**Čl. VII**

# Záverečné ustanovenia

1. V prípade, ak je alebo sa stane niektoré z ustanovení tejto zmluvy neplatné, neúčinné alebo nevykonateľné, nebude tým dotknutá platnosť, účinnosť a vykonateľnosť ostatných zmluvných dojednaní. Zmluvné strany sú si povinné poskytnúť vzájomnú súčinnosť pre to, aby neplatné, neúčinné alebo nevykonateľné ustanovenie bolo nahradené takým ustanovením platným, účinným a vykonateľným, ktoré v najvyššej možnej miere zachováva ekonomický účel zamýšľaný neplatným, neúčinným alebo nevykonateľným ustanovením. To isté platí aj pre prípad zmluvnej medzery.
2. Akékoľvek zmeny alebo doplnenia k tejto zmluve je možné uskutočniť len vzájomnou dohodou zmluvných strán formou písomného dodatku podpísaného zmluvnými stranami.
3. Práva a povinnosti z tejto zmluvy prechádzajú i na prípadných právnych nástupcov zmluvných strán.
4. Táto zmluva je vyhotovená v dvoch exemplároch, po jednom pre každú zmluvnú stranu.
5. Strany sa zaväzujú urovnať všetky spory vzniknuté v súvislosti s touto zmluvou predovšetkým dohodou.
6. Táto zmluva nadobúda platnosť dňom jej podpisu oboma zmluvnými stranami.
7. Zmluvné strany vyhlasujú, že sa oboznámili s obsahom tejto zmluvy, zmluvu uzatvorili slobodne a vážne, nie v tiesni a za nápadne nevýhodných podmienok, zmluvu si prečítali, jej obsahu porozumeli a nemajú proti jej forme a obsahu žiadne výhrady, čo potvrdzujú vlastnoručnými podpismi.

V Bratislave, dňa ....................... V Bratislave, dňa .......................

Za Objednávateľa: Za Vykonávateľa:

--------------------------------------- ----------------------------------------

Miroslav Mikulášek konateľ

Bezplatná skartácia s.r.o.